હીરો છેડતી કરે, વિરોધ કરતા કરતા છેવટે હીરોઈન માની પણ જાય. હીરો ગમે તેટલો મવાલીગીરી કેમ ન કરતો હોય. હીરોઈનને ચોઈસ હોતી નથી. કપડાં પુરુષ દર્શકને ખુશ કરવા માટે જ પહેરવાના હોય કે ન પહેરવાના હોય. બરફમાં હીરો કોટ પહેરે જ્યારે હીરોઈન પારદર્શક સાડી પહેરે. અરે બરફના પહાડોમાં ગમે તેટલા કપડાં પહેર્યા હોય તો પણ દાંતમાં કડકડાટી બોલે. હાથની આંગળીઓ પણ દેખાય નહીં એમ આપણે તૈયાર થઈએ. અને ફિલ્મોમાં પુરુષ દર્શકો માટે સૌથી ઓછા કે પારદર્શક કપડાં હીરોઈને પહેરવાના. સવાલ એ પણ થાય કે આવા ભેદભાવનો વિરોધ સ્ત્રીઓ પોતે જ શું કામ નથી કરતી? આ સવાલ પુરુષોને ખૂબ ગમશે... જોયું સ્ત્રીઓને જ ગમે છે, પણ પુરુષોને કપડાં પહેરાવનાર દિગ્દર્શક સ્ત્રીને પણ કપડાં પહેરાવી જ શકે. મજબૂરી સ્ત્રીઓ માટે પણ ઊભી કરવામાં આવી છે. પૈસાની લાલચમાં પુરુષ અમાનવીય બને તો ચાલે, સ્ત્રીને લાલચ કરવાની શું જરૂર આમ દરેક બાબતે ભેદભાવ થાય પણ પુરુષો શું કામ સિક્કાની બીજી બાજુ જુએ. હવે સ્ત્રીઓ ફિલ્મ બનાવે છે ત્યારે આવા ભેદભાવ બખૂબીથી ઉજાગર કરાય છે અને સ્ટોરી એટલે કે વાર્તાને વફાદાર પણ રહે છે. હાલમાં જ રજુ થયેલી મેઘના ગુલઝારની ફિલ્મ રાઝી, ગૌરી શિંદેની ઈંગ્લીશ વિંગ્લીશ, ડિયર ઝિંદગી, ઝોયા અખ્તરની ઝિંદગી ન મિલેગી દુબારા અને દિલ ધડકને દો... કોંકણાસેન શર્માની અ ડેથ ઈન ગૂંજ, શોનાલી બોઝની માર્ગરીટા વીથ અ સ્ટ્રો.. આ દરેક ફિલ્મોમાં સ્ત્રીની ભૂમિકા સ્ત્રીના વિશ્વની વાત સચ્ચાઈપૂર્વક રજૂ કરે છે.